《谢吴察院惠建茶》
宋代·袁燮

佳茗世所珍，声名竞驰逐。
建溪拔其萃，余品皆臣仆。
先春撷灵芽，妙手截玄玉。
形模正而方，气韵清不俗。
故将比君子，可敬不可辱。
御史万夫特，刚肠憎软熟。
味此道之腴，清冷肺肝沃。
精新味多得，烹啜不忍独。
磊落分贡包，殷勤寄心曲。
斯时属徂暑，低头困烦溽。
一瓯瀹花乳，精神惊满腹。
此物雪昏滞，敏妙如破竹。
谁知霜台杰，功用更神速。
莫辞风采凛，要使班列肃。
一朝奋孤忠，万代仰高躅。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。